Šipoš, Michal, poslanec NR SR (2023-11-21):
Ďakujem pekne. Vážená vláda, dnes pozerám, že už od začiatku ste tu štyria. Vážené pani poslankyne, vážení páni poslanci, dnes, keď som si ráno pozeral prehľad tlače a pozrel som si tlačovku HLAS-u, tak som si povedal, že opozičná práca prináša ovocie, že opozičná práca všetkých týchto poslancov, ktorí posledné dni vám dennodenne pripomínali vaše sľuby, ktorí dennodenne vám hovorili o tom, že ste podviedli svojich voličov, že sľuby, ktoré ste im dali, ste nedodržali a explicitne sme vám to ukazovali na videách, pretože dnes sa už neviete schovať ako v minulosti, keď neboli sociálne siete, keď neboli videá, keď ste to len niekde možno sľúbili v nejakom tom kultúrnom dome alebo možno na Pasienkoch, keď to sľuboval Mečiar svojim babkám-demokratkám a potom ste to popierali, dnes všetky krásne vaše predvolebné sľuby sú zaznamenané, natočené a dnes si ich ľudia na Slovensku pozerajú. A takto neúnavne sme vám pripomínali všetky vaše sľuby. Ja sa budem venovať len dvom, ktoré sú pre naše hnutie SLOVENSKO veľmi dôležité a považovali sme ich za podstatné, keď sme ich schvaľovali a prijímali v našej vláde a taktiež budem sa venovať vášmu extrémne dôležitému sľubu 13. dôchodkov tých plnohodnotných 13. dôchodkov vo výške 640 eur. Už tieto Vianoce Peter Pellegrini, ktorý tu teraz nie je, ani pán Tomáš, kde mohli, tam rozprávali HLAS nevstúpi do vlády, ktorá nezagarantuje dôchodcom už tieto Vianoce plnohodnotné 13. dôchodky vo výške 640 eur . Toto rozprávali všade ráno, na obed, večer, v každom jednom okrese, na každom jednom videu, na každej jednej tlačovke! A čo sa stalo po voľbách? Ticho. Veľké ticho. Najprv sa skrývali po chodbách, potom skúšali vymýšľať, že nebudú púšťať novinárov na vládu, potom zúfalý pokus Petra Pellegriniho, ktorý, panebože, pán poslanec Mažgút sa mu posťažoval, že pán Matovič na neho niečo povedal na chodbe, tak okamžite novinári pôjdu preč, pretože si dovolil pán Matovič pánovi Mažgútovi do očí povedať pravdu. Trápne, alibistické skrývanie sa a keď vám dennodenne pripomíname vaše sľuby, tak všetci vládni poslanci tu sedia, pousmievajú sa, niektorí si aj zakývu hlavami, ale sú väčšinou ticho a snažia sa komentovať iné veci. Sľubom k 640 eur všetkým dôchodcom už tieto Vianoce, všetci tichučko, tichučko šúchajú nožičkami pod lavicami. No ale čo sa deje? Vážené dámy, vážení páni, dnes hlasujeme o PVV, dnes vyzerá, že je ten veľký deň a opozičná práca prináša ovocie. Tí, ktorí možno ste to ešte nezaznamenali, alebo ste si neprečítali, predstavte si, že tí sociálni demokrati pán Pellegrini s pánom Tomášom od včera našli 300 eur. Už nie 150, pozor, toto nezabralo, ale predstavte si, že už teraz našli zo včera 220 miliónov eur. Už to bude 300 euro, vážení dôchodcovia. Sociálni demokrati našli peniaze a dôchodky budú. Každý z vás, všetci 300 euro. Vážení priatelia, licitujeme. Pred dvoma týždňami 150, dnes máme 300 na stole. Čo poviete, berieme to? Vážení poslanci opozície, berieme to? Budeme im hlasovať za PVV? Nech majú celú sálu, nech si zatlieskajú všetci, áno? Nech to máme jak v Severnej Kórei, aby sme tu všetci vám tlieskali s nadšením, pán Šuca? Áno? Pán Šuca, vystúpte vo faktickej a povedzte k tým sľubom. Povedzte k výroku Roberta Fica, nič vám nevezmeme, žiadne sociálne štandardy vám nevezmeme, vážení voliči. K tomuto povedzte, pán Šuca. Z lavice vykrikovať, to je veľká frajerina. Ale povedať, že prepáčte, klamali sme vás ráno, na obed a večer. Prepáčte, vážení dôchodcovia. Toto už nepoviete. By ste neboli na kandidátke v ďalších voľbách. (Potlesk.) Lenže fakt je ten, že 300 eur ste nesľubovali, pán Pellegrini, pán Tomáš, nie, nie, sľubovali ste 640 eur každému dôchodcovi. Tento rok, už tieto Vianoce. Nám nezalepíte oči, že teraz ste to zdvojnásobili a zrazu ste niečo našli a už 300 euro a už buďte tichučko. Nie, nie, nie. My chceme to, čo ste sľubovali. Dôchodcovia, všetci dôchodcovia, aj vdovy, aj siroty, aj zdravotne ťažko postihnutí. Všetci, čo poberajú dôchodky, všetci chcú váš sľub. Všetci chcú 640 eur už tieto Vianoce. A výhovorky typu Sociálna poisťovňa už začala vyplácať Matovičov, a teraz pozor, už je to vianočný dôchodok. Už to neni tá ohavná nejaká trápna sociálna dávka, už je to vianočný dôchodok. Čiže ešte raz, keď ste niečo sľubovali a vy, vážení vládni poslanci, majte trošku tej odvahy, prepánakráľa, povedať tomu Robovi, tomu Peťulovi, Peťo, veď my sme niečo sľúbili tým ľuďom, tak im dajme tých 640 eur. Tak nebudeme robiť kšefty budúci rok toľko veľa a urobíme ich menej, ale dajme tým ľuďom, keď sme niečo sľúbili. A my tu budeme ticho. A my tu budeme ticho, lebo dodržíte vaše sľuby. No keďže mám len desať minút, tak ešte chcem jeden sľub. Trináste dôchodky, to som hovoril teraz. Teraz prídeme k rodičovským dôchodkom. Rodičovský dôchodok bol schválený za našej vlády s tým, že odmeňoval dôchodcov, rodičov, ktorí sa rozhodli priviesť na tento svet deti. Deti, ktoré sa rozhodli vychovať, deti, ktoré pracujú na Slovensku, deti, ktoré prinášajú hodnoty, ktoré odvádzajú dane, ktoré odvádzajú dane nám všetkým, aj vám, vážení vládni politici, aj vám, aj vašim voličom, všetkým odvádzajú tie dane, a preto sme sa rozhodli, že týchto ľudí, ktorí sa rozhodli mať deti, ktoré pracujú na Slovensku, vytvárajú hodnoty, platia dane, ktorý možno veľa mamičiek nemá taký vysoký dôchodok, pretože sa rozhodla byť mamou a otec jej pomáha, aby tá domácnosť prežila, aby to zvládli, tak sme sa rozhodli tých rodičov, tých dôchodcov symbolicky odmeniť rodičovským dôchodkom. Pretože je to fér, pretože je to solidárne, pretože je to spravodlivé, pretože odmeňujeme tých, ktorí prinášajú hodnoty. A ako sa chováte k nim vy? Proste im to jedným šmahom ruky zoberiete a tvárite sa, že všetko je okej. Však čo tam nejaké deti, čo tam nejaké rodiny? Ja viem, možno Robertovi Ficovi, Petrovi Pellegrinimu to nič nehovorí, ja neviem, ale tí, čo máte rodiny, čo máte deti, čo sa o nich staráte, čo viete, akú obetu museli priniesť tí rodičia, nezaslúžia si tí rodičia, tí dôchodcovia solidaritu? Nezaslúžia si trošku viac? O trošku viac. O 20 eur viac mesačne. Jedným šmahom ruky im to zoberiete, pán Šuca. Ja viem, že sa vám to zle počúva, ja viem. Majte odvahu a povedzte tomu Robovi, Robo, toto je fér voči tým rodinám. Nemáte, nemáte. Len čakáte, kedy tu už to skončí a všetci budete tlieskať k PVV. Je to hanba, je to smutné, pre mňa ste nie prorodinní politici, pre mňa ste proti rodinní politici. Pre mňa ste klamári, pre mňa ste podvodníci, pre mňa ste zbabelci, lebo ste ticho. Keby ste mali trošku odvahy, poviete Robovi, poviete Peťovi, že sľuby sa majú plniť a rodičom, ktorí vychovávajú deti, ktorí prinášajú hodnoty, tým to... (Prerušenie vystúpenia časomerom.)